L’Udin al fâs Sante Luzie e nol spiete nancje la miezegnot par fâi almancul trê regaluts al Inter. La partide di sabide di sere cuintri de scuadre prime in classifiche si siere cuntune vitorie dai ospits, che a profitin inte maniere miôr di trê erorats dai blancs e neris che a deventin trê regâi pe formazion di Mancini.
L’incuintri al tache cuntun bon ritmi. L’inter al mostre ecuilibri e convinzion e si presente in curt des bandis di Karnezis, cuntune combinazion tra Perisic e Jovetic là che il puartîr blanc e neri al mostre di jessi vuaite. L’Udin nol mostre di vê sudizion, stant che tai prins vincj minûts di zûc Thereau al impegne Handanovic e Di Natale al pinele une punizion che e va fûr di pôc.
L’ecuilibri al ven rot al minût numar 23, cuant che Bruno Fernandes al fâs un passaç indaûr che però al è bon dome par Icardi. L’argjentin al brinche il balon, sal puarte indenant, al salte Domizzi e al bat Karnezis cuntune conclusion in diagonâl.
La partide e devente di rive sù pal Udin, che però nol mole e al prove a cirî la paritât cun Di Natale in aree di rigôr. La situazion e va in piês cuant che Domizzi al sbuse l’intervent, Jovetic al profite e al ringrazie cuntune pinelade che si distude tal sac daûr di Karnezis. Il prin timp, si pues dî, si siere in chel moment, cuntun doi a zero che al fâs mâl.
Dopo de polse, si spietisi une reazion de bande dal Udin. La scuadre di balon furlane no tradìs e cussì e prove a puartâsi indenant cun chê di mudâ il risultât, ma l’Inter al ten bon cence scomponisi masse e i blancs e neris si fasin imberdeâ de manovre aversarie e se a àn cualchi ocasion no rivin a concretizâle, nancje denant di un mieç pastroç di Handanovic suntun cross bas, cemût che al sucêt a Iturra. Cui che al continue a zovâsi dai erôrs dai aversaris al è l’Inter e in particolâr Icardi che al gjolt ancje dal tierç regâl dal Udin-Sante Luzie: un assist firmât di Lodi che lu puarte a fâ il trê a zero.
L’Udin al distude la lûs e l’Inter al rive a fâ – almancul chel, di bessôl… – ancje il cuart: Guarin al libere Brozovic su la corsie di çampe e il cravuât al siere e al tire in puarte cun precision.
Dut ben pal Inter, che al rest prin; risultât e classifiche bruts pal Udin, che di une bande al mostre di jessi tant miôr di un pâr di mês indaûr e di chê altre al fâs masse dispes erorats che si cjate a paiaju une vore cjâr. Joibe i blancs e neris a saran a Rome pe Cope Italie, cuintri de Lazio, e domenie a Turin, cuintri dal Toro, là che al coventarà fat lamancul un pont (e là che cuâl che al sedi il risultât, cualchidun di noaltris al sarà sei un tic content sei un tic displasût…).
fur_Latn fur_Latn fur_Latn fur_Latn fur_Latn fur_Latn fur_Latn